ՀԻՄՆԱՎՈՐՈՒՄ

ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ՇԻՐԱԿԻ ՄԱՐԶԻ ԱԽՈՒՐՅԱՆ ՀԱՄԱՅՆՔԻ ԱՎԱԳԱՆՈՒ 2022 ԹՎԱԿԱՆԻ ՆՈՅԵՄԲԵՐԻ 17-Ի ԹԻՎ 211-Ա ՈՐՈՇՄԱՆ ՄԵՋ ՓՈՓՈԽՈՒԹՅՈՒՆՆԵՐ ԿԱՏԱՐԵԼՈՒ ՄԱՍԻՆ

ՈՐՈՇՄԱՆ ՆԱԽԱԳԻ ՎԵՐԱԲԵՐՅԱԼ

 Համաձայն Հայաստանի Հանրապետության 2023 թվականի պետական բյուջեի մասին ՀՀ օրենքի (ՀՕ-455-Ն, ընդունված 2022 թվականի դեկտեմբերի 8-ին) 7-րդ հոդվածի 4-րդ մասի՝ 2023 թվականին պետական պաշտոն և պետական ծառայության պաշտոն զբաղեցնող անձանց բազային աշխատավարձի չափը կազմում է 83 200 դրամ։ Բազային աշխատավարձը պետական պաշտոն և պետական ծառայության պաշտոն զբաղեցնող անձանց հիմնական աշխատավարձի որոշման համար հիմք հանդիսացող միավոր է։

 Ազգային ժողովի պատգամավորի աշխատավարձի հաշվարկը ներկայացված է «Պետական պաշտոններ և պետական ծառայության պաշտոններ զբաղեցնող անձանց վարձատրության մասին» ՀՀ օրենքում՝ բազային աշխատավարձը բազմապատկվում է համապատասխան գործակցով, տվյալ պարագայում ՀՀ Ազգային ժողովի պատգամավորի պաշտոնային դրույքաչափի հաշվարկման գործակիցը 10 է:

 Կատարված հաշվարկի արդյունքում Հայաստանի Հանրապետության Ազգային ժողովի պատգամավորի պաշտոնային դրույքաչափը կազմում է 832 000 ՀՀ դրամ, նախկին՝ 661 400 ՀՀ դրամի փոխարեն։

 Համաձայն «Տեղական ինքնակառավարման մասին» Հայաստանի Հանրապետության օրենքի 28-րդ հոդվածի 1-ին մասի՝ համայնքի ղեկավարի պաշտոնային դրույքաչափը սահմանվում է Հայաստանի Հանրապետության Ազգային ժողովի պատգամավորի պաշտոնային դրույքաչափի նկատմամբ հետևյալ տոկոսաչափերով.

1) մինչև 1000 բնակիչ ունեցող համայնքի ղեկավարի համար` մինչև 42,57 տոկոս.

2) 1001-ից մինչև 5000 բնակիչ ունեցող համայնքի ղեկավարի համար` մինչև 52,06 տոկոս.

3) 5001-ից մինչև 20000 բնակիչ ունեցող համայնքի ղեկավարի համար` մինչև 66,55 տոկոս.

4) 20001-ից մինչև 75000 բնակիչ ունեցող համայնքի ղեկավարի համար` մինչև 71,04 տոկոս.

5) 75000-ից ավելի բնակիչ ունեցող համայնքի ղեկավարի համար` մինչև 85,52 տոկոս:

Բնակչության ռեգիստրի կողմից տրված տեղեկատվության համաձայն Հայաստանի Հանրապետության Շիրակի մարզի Ախուրյան համայնքի բնակչության թիվը կազմում է 44964 մարդ, հետևաբար ՀՀ Շիրակի մարզի Ախուրյան համայնքի ղեկավարի պաշտոնային դրույքաչափը սահմանվելու է Հայաստանի Հանրապետության Ազգային ժողովի պատգամավորի պաշտոնային դրույքաչափի մինչև **71,04** տոկոսի չափով:

Հիմք ընդունելով վերը նշվածը առաջարկվում է՝ Հայաստանի Հանրապետության Շիրակի մարզի Ախուրյան համայնքի ավագանու 2022 թվականի նոյեմբերի 17-ի «Հայաստանի Հանրապետության Շիրակի մարզի Ախուրյան համայնքի ղեկավարի 2023 թվականի պաշտոնային դրույքաչափը սահմանելու մասին» թիվ 211-Ա որոշման մեջ կատարել հետևյալ փոփոխությունները՝ համայնքի ղեկավարի պաշտոնային դրույքաչափը՝ Հայաստանի Հանրապետության Ազգային ժողովի պատգամավորի պաշտոնային դրույքաչափի նկատմամբ նախկին 69.55 տոկոսի փոխարեն սահմանել **68.0** տոկոս, իսկ նախկին 460 000 /չորս հարյուր վաթսուն հազար/ ՀՀ դրամի փոխարեն սահմանել 565 760 /հինգ հարյուր վաթսունհինգ հազար յոթ հարյուր վաթսուն/ ՀՀ դրամ: